《召赴崇政殿观新乐》
宋代·刘敞

圣人千岁合，礼乐百年兴。律以声身效，功兼述作称。

道将谐一变，天欲佑丕承。旧典周官在，遗音制氏增。

献书嘉魏叟，博物待延陵。金石完新制，工师变旧能。

英华融治世，淳古邈逾绳。纵观倾朝野，赓歌望股肱。

和风动寥廓，协气散凌兢。帝所真疑梦，天阶自绝升。

三雍汉未盛，九辩夏徒矜。珥笔欣摅颂，名山益望登。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。